**5. srečanje: POSLUŠANJE KOT NAČIN KOMUNIKACIJE**

**Priprava kateheta:**

V vsakdanu, ko smo obdani z množičnimi mediji, družabnimi omrežji, pametnimi telefoni in ostalimi izumi časa, v katerem živimo, ter hitrim načinom življenja, način medsebojne komunikacije dobiva nove dimenzije. V vsej tej poplavi pa se lahko za trenutek ustavimo in svojo pozornost preusmerimo na človeka, ki je na drugi strani. Kdo je to? Kaj mi predstavlja v življenju? Kaj mi govori? Kakšne so njegove potrebe? Kdo on zares je?

S srečanjem želimo doseči, da posameznik spozna in začuti, kaj pomeni globoko poslušanje v odnosu, kaj pomeni nositi drugega.

**Cilji:**
***Spoznavni:*** Spoznati, kaj pomeni globoko poslušanje v odnosu, zgled Marije.

***Doživljajski:*** Začutiti pomen globokega poslušanja v odnosu.

***Dejavnostni:*** S partnerjem izvesti vajo komuniciranja brez stika in pogovor o občutjih.

**Svetopisemska odlomka (oznanilo):**

Luka 2,41–52, Jakob 1, 19

**Katekizem katoliške Cerkve:**

tč. 534, tč. 583, tč. 964, tč. 2599

**Metoda dela:**

- pogovor,
- delo v paru,

- frontalna metoda.

**Pripomočki:**
- Sveto pismo,

- mizica,

- kopije svetopisemskega odlomka (Luka 2,41–52),

- pisala.

**Ureditev prostora:**

Če je mogoče, katehet prostor pripravi tako, da so stoli za udeležence razporejeni v krogu, v sredini kroga naj bo mizica s Svetim pismom, kopijami odlomka ter pisali.

**Predviden čas srečanja:** 60–90 min.

**POTEK SREČANJA**

**Uvodna molitev**

*“Zavedajte se, moji ljubi bratje, da mora biti vsak človek hiter za poslušanje, počasen za govorjenje, počasen za jezo.”* (Jakob 1, 19)

**Vstopno mesto**

Katehet pozdravi prisotne in jih povabi, da za začetek v paru izvedejo vajo, v kateri bodo skušali dobiti vpogled v konkretno interakcijo med dvema osebama.

Navodila kateheta za izvedbo vaje: V paru se pogovarjajta o neki tematiki, ki naj ne bo preveč pomembna za vaju, na primer o tem, kako je potekal dan ali o kakšnem dogodku. Eden izmed para naj govori, drugi pa naj ga posluša, a naj se se poslušalec v nekem trenutku izklopi in govorca ne posluša več, kot da bi gledal skozi govorca, v glavi pa premišljeval nekaj drugega. Vsak posameznik naj opazuje, kaj se dogaja v njem, kakšni občutki se prebudijo. Nato vajo ponovita tako, da zamenjata vlogi in se ob koncu pogovorita o občutkih, ki so se prebujali v njunih telesih in občutjih.

Nato sledi možnost podelitve parov ostalim prisotnim.

Katehet povzame občutja in izpostavi, kako pomembna je prisotnost v komunikaciji.

**Oznanilo**

Katehet v nadaljevanju povabi udeležence, da skupaj preberejo odlomek iz Svetega pisma. Razdeli predhodno pripravljene kopije odlomka (Luka 2,41–52) in interpretativno prebere odlomek.

* Katehet povabi prisotne, da v nekaj trenutkih ponovno preletijo odlomek in si označijo dele, ki so jih morda nagovorili, kar lahko delijo v skupini, katehet in ostali podeljenega ne komentirajo.
* Katehet umesti odlomek in izpostavi, da je opisan dogodek iz Jezusove zgodnje mladosti, njegovo tridnevno bivanje v templju, v katerega je poromala sveta družina, a sta Jožef in Marija na poti nazaj ugotovila, da Jezusa ni med njimi, zato sta se zaskrbljena vrnila v Jeruzalem in ga našla med učitelji. In ko sta ga našla, sta ga v stiski vprašala: *»Otrok, zakaj si nama tako storil? Tvoj oče in jaz sva te s tesnobo iskala.«* On pa jima iskanja ni zameril, temveč le način tega iskanja, rekoč: *»Kako da sta me iskala? Mar nista vedela, da moram biti v tem, kar je mojega Očeta?«*
* Luka nadaljuje, da starša nista razumela njegovih besed, a opiše držo matere Marije: ***»In njegova mati je vse, kar se je zgodilo, shranila v svojem srcu.«*** Katehet se za trenutek ustavi ob teh besedah in poudari, da na tem mestu lahko vidimo odraz matere, ki zna slišati in srečati svojega sina, v tem, kar je – Marija namreč ni odreagirala na impulz, na svojo materinsko stisko, ni odreagirala na svoj strah, temveč je dopustila, da je na drugi strani živo bitje, ni se ustavila pri lastni krivdi, očitkih, da ni uspela kot mati, temveč je v svoji prisotnosti uspela slišati besede sina. Marija nam tu pokaže dober zgled tega, kaj res pomeni slišati nekoga, tudi kadar vsega ne razumemo – slišati in si vzeti k srcu, nositi. Gre za način globokega poslušanja, ki se zaradi vživitve v svet drugega lahko odzove s sočutjem, razumevanjem. Marija, ki še vedno ne razume, je tu predstavljena kot model Cerkve, ki besede shrani kakor seme, ki bo vzklilo ob svojem času. Devet mesecev ga je že nosila pod srcem, v tem trenutku pa ga nosi v srcu in resnično postane mati kakor Cerkev, v podobi duhovne nosečnosti.

Katehet povabi udeležence, da spregovorijo o svojem pogledu na Marijino držo in kako jo vidijo v svojem, konkretnem vsakdanjem življenju.

**Zaključek**Katehet povzame in strne misli udeležencev in jih povabi k morebitnim dodatnim vprašanjem v povezavi s tematiko. Zaključi, kako pomembna je prisotnost v komunikaciji, ne le na ravni konkretne interakcije med dvema (kot smo izkusili v vaji na začetku srečanja), pa tudi globoka prisotnost v poslušanju, da lahko res slišimo osebo na drugi strani, četudi ne razumemo. Zgled v tem nam je mati Marija. Ob koncu zmolijo Marijino molitev O Gospa moja, v priprošnjo, da bi znali živeti po njenem zgledu.

**Vprašanja za (katehetovo) refleksijo:**

1. Kakšna so bila moja pričakovanja pred srečanjem?

2. Kaj mi je uspelo?

3. Kje vidim pomanjkljivosti?

4. Na kaj moram biti pozoren ob pripravi naslednjega srečanja za to skupino?

5. Na kaj moram biti pozoren ob pripravi naslednjega srečanja z obravnavano vsebin?

**Viri:**

Sue, Johnson. 2017. *Močno me objemi.* Brežice: Primus.

Silvano, Fausti. 2012. *Skupnost bere Lukov evangelij.* Celje: Celjska Mohorjeva družba: Društvo Mohorjeva družba.

Intervju z mag. Matejo Kraševec, ustni pogovor, izveden za namene projekta RCR (12. 7. 2017).

Vaja pripravljena po modelu EFT, avtorice dr. Sue Johnson.